Sintvejv
Sintvejv (engleski: synthwave), poznat i kao autran (engleski: outrun), retrovejv (engleski: retrowave), fjučersint (engleski: futuresynth), jest mikrožanr elektronske muzike koji se uglavnom temelji na zvučnim trakama akcijskih, naučnofantastičnih i horor filmova iz osamdesetih godina 20. stoljeća. Osjetni su i utjecaji umjetnosti i videoigara iz te decenije. Sintvejv-muzičari često pokazuju čežnju za kulturom osamdesetih godina i nastoje dočarati atmosferu tog razdoblja. Žanr se razvio od 2005. do 2010. zahvaljujući producentima francuskog hausa i mlađim umjetnicima koji su bili nadahnuti videoigrom Grand Theft Auto: Vice City iz 2002. godine. Doprinijeli su mu i kompozitori John Carpenter, Jean-Michel Jarre, Vangelis (naročito njegova partitura za film Istrebljivač iz 1982) i Tangerine Dream. Sintvejv je dostigao širu popularnost pošto je predstavljen u zvučnim zapisima filma Vozač iz 2011. i Netflixove serije Stranger Things iz 2010. godine. Zvučni zapis spomenutog filma sadržao je neke od najpoznatijih pjesama ovog žanra.